Branko Ilić je pričakoval, da bo njegova Olimpija zadnji klub v profesionalni nogometni karieri, a so se stvari v Ljubljani preveč obrnile na glavo. Foto: www.alesfevzer.com

27. maja lani je Branko Ilić dvignil pokal za naslov državnega prvaka v nogometu, pri čemer je imel pomembno vlogo vratar Aljaž Ivačič. Po burnem jesenskem delu in napovedi predsednika kluba Milana Mandarića o obsežni čistki sta zdaj uradno oba nosilca igre pri Ljubljančanih našla nova kluba v tujini.

Ilić, ki se je od matičnega kluba poslovil pred časom s poslovilnim pismom navijačem, bo kariero nadaljeval na Danskem pri klubu Vejle, poroča EkipaSN. Vejle je trenutno na predzadnjem mestu danske lige, ima le 16 točk, toliko kot zadnjeuvrščeni Hobro, izkušeni 35-letni slovenski branilec pa bo pomagal v boju za obstanek. V danski prvi ligi vodi København s 47 točkami.

Nova pogodba za novega kapetana Olimpija je podaljšal pogodbo z novim kapetanom, vratarjem Nejcem Vidmarjem. Kot so sporočili iz kluba, je Vidmar podaljšal sodelovanje do konca sezone 2020/21. Pred točno tremi leti je Vidmar, ki je imel v zadnjem obdobju veliko težav s poškodbami, podpisal pogodbo z Olimpijo, potem ko se je preselil iz Domžal, danes pa je s klubom s katerim je osvojil tri lovorike, podaljšal sodelovanje.





"Po težkih časih mi podpis nove pogodbe pomeni veliko. Zavedam se, da je pred nami zahtevna naloga, ampak v to zgodbo še naprej verjamem. Vedno sem s ponosom oblekel Olimpijin dres in tako bo tudi v prihodnje," je ob podpisu nove pogodbe z državnimi in pokalnimi prvaki dejal 29-letni Vidmar, ki je po odhodu Branka Ilića prevzel tudi kapetanski trak.

Ivačič v vrste podprvaka MLS-a

Vratar Ivačič bo kariero nadaljeval v severnoameriški Ligi MLS pri Portland Timbersih, so za STA potrdili pri Olimpiji, kjer je Ivačič nazadnje igral. Ljubljančani bodo za 25-letnega čuvaja mreže, ki je poklicno pot začel pri zeleno-belih, dobili 225 tisoč evrov odškodnine.

Aljaž Ivačič odhaja v enega najbolj priljubljenih klubov MLS-a, kjer bo njegov tekmec za mesto v golu Američan Jeff Attinella, ki je tudi branil v zadnjem finalu MLS-a. Foto: BoBo

Ivačič, ki čaka zgolj še delovni vizum, je s Portlandom podpisal pogodbo za dve leti z možnostjo podaljšanja še za dve. V prvem letu bo njegova plača približno 130 tisoč evrov bruto, do morebitne četrte sezone pa bo znesek narasel na 240 tisoč evrov.

Trije Slovenci v hitro rastoči ligi

Portland, zanj igrata tudi Argentinca z evropskimi izkušnjami Diego Valeri in Sebastian Blanco, je v zadnji sezoni MLS v rednem delu osvojil peto mesto v zahodni konferenci, v končnici pa je prišel vse do velikega finala, kjer ga je nato ugnala Atlanta United.

Ivačič bo tako tretji Slovenec v novi sezoni MLS-a, pred dnevi je ekipo Houston Dynamo okrepil Aljaž Struna, že od prej pa v MLS-ju pri New England Revolution igra Antonio Delamea Mlinar.

Prva zimska okrepitev - branilec Paljk Olimpija je predstavila prvo zimsko okrepitev. Novi član Ljubljančanov je 21-letni branilec Matic Paljk, ki je nazadnje bil član Swanseaja, za katerega je odigral nekaj tekem v tekmovanju U-23. Po zdravstvenih težavah naj bi zdaj bil zdrav in pripravljen na nov izziv. Kot najstnik je 16-krat zaigral za Koper, nato odšel v Spezio, se vrnil v matični klub in podpisal za Swansea.

Rok Kronaveter, Marko Gajić, Kingsley Boateng, Daniel Avramovski, Rijad Kobiljar in Aljaž Krefl so ostali v Ljubljani, kjer vadijo z mladinci. Foto: BoBo

Kronaveter ni odšel na priprave v Čatež

Sicer sta Ilić in Ivačič dva izmed številnih nogometašev, ki so ali bodo še zapustili Olimpijo. Aris Zarifović se je preselil na Tajsko k Samut Prakan Cityju. Od nosilcev moštva je še nejasna usoda Roka Kronavetra, režiserja obeh naslovov državnega prvaka v zadnjih treh sezonah.

Kronaveter je namreč na seznamu šesterice, ki z glavnim članskim moštvom Olimpije niso odpotovali na priprave za spomladanski del v terme Čatež. Vse več je tudi govoric, da se bo iz Ljubljane k dunajskemu Rapidu odpravil Andres Vombergar, v Ljubljano pa naj bi prišel najboljši strelec druge lige Anel Hajrić iz Radomelj.